પાકિસ્તાન સાથે ભારતના સંબંધોની બાબતમાં અનેક વાર ઉતાર-ચઢાવ આવતા રહ્યા છે. કોઇ ને કોઇ કારણસર પરસ્પરની વિશ્વસનીયતા સ્થાપિત થઇ શકતી નથી. બંને દેશોનું રાજકીય વાતાવરણ એકબીજાને દુશ્મન દેશ જ સ્થાપિત કરતું રહ્યું છે. આવા સમયે રાજકીય ઇચ્છાશક્તિના જોરે નરેન્દ્ર મોદીએ ઘરઆંગણે પ્રતિસ્પર્ધીઓની ટીકા સહન કરીનેય દોસ્તીનો હાથ લંબાવેલો. સામે પક્ષે પાકિસ્તાની વડા પ્રધાને પણ ઘરઆંગણાના કટ્ટરપંથીઓની વિરુદ્ધ જઈ ભારત સાથે સુમેળભર્યા સંબંધો સ્થાપવાની દિશામાં સુયોગ્ય પ્રતિભાવ આપેલો, પરંતુ ભારત-પાકિસ્તાનના આંતરિક સંબંધો કદાપિ ન સુધરે તેમાં આંતરરાષ્ટ્રીય સ્તરે અન્ય દેશોનું પણ હિત રહેલું હોવાથી મામલો કદાપિ માત્ર બે દેશો વચ્ચેનો રહ્યો જ નથી.